Gr. 1-leerder glo by skool verkrag(Argieffoto ter illustrasie.) ’n Gr. 1-leerder van die Khensani Primary School in Soshanguve is glo deur ’n personeellid van dié skool verkrag toe sy die toilet wou besoek. Panyaza Lesufi, LUR vir onderwys in Gauteng, het die beweerde voorval Dinsdag ten sterkste veroordeel en gesê hy is “uiters ontsteld” oor dié aantygings. Die voorval het glo op Maandag 2 Augustus gedurende skoolure plaasgevind toe die meisie die klaskamer verlaat het om die toilet te gebruik. ’n Assistent wat by die skool werksaam is, het haar glo in die kleedkamer voorgekeer en verkrag. Luidens ’n verklaring wat deur die departement uitgereik is, het die meisie haar ma die volgende dag oor die voorval ingelig. Sy het intussen mediese behandeling en berading ontvang en is nog nie terug by die skool nie. “Ons strewe altyd daarna om skole ’n veilige hawe vir leerders te maak en is woedend dat ’n jong meisie glo by een van ons skole verkrag is,” sê Lesufi. “Ons veroordeel alle dade wat ons leerders in gevaar stel en doen deurlopend ’n beroep op die polisie om in spoedig in sodanige gevalle op te tree sodat veiligheid by skole verseker kan word.” Kapt. Kay Makhubela, polisiewoordvoerder, sê die saak word tans ondersoek. “Niemand is al in verband met die voorval in hegtenis geneem nie. ” Die drukgroep Action Society het opnuut ’n beroep op die regering gedoen om die nasionale register vir seksoortreders (NRSO) aan die publiek bekend te stel en die doeltreffendheid daarvan uit te klaar.